Kameel – Deur die venster – Charlotte – toortsie.com
Mei 27, 2018 Mei 27, 2018 ~ Kameel
Skryfsafari : Deur die venster
Die jong vrou op die bed se swart hare is natgesweet en klou in slierte aan haar doodsbleek gesig vas. Dis duidelik dat daar in haar liggaam – geklee in ‘n wit nagrok – geen krag meer oor is nie. “Die baba is amper hier Myra…. nog een laaste druk,” sê die ou dame wat oor haar buk. Met groot inspanning gehoorsaam Myra, en val met ‘n ligte snik terug teen die kussing. “Dis ‘n dogtertjie,” sê die ou dame. Vir ‘n paar oomblikke is daar doodse stilte, dan begin die baba huil. “Gee haar vir my tannie Malie,” sê Myra in ‘n skaars hoorbare stem. Tannie Malie draai die baba toe, en lê haar in Myra se arms neer. Met oë vol liefde kyk die jongvrou na die rooi gekreukelde gesiggie. Trane vorm onder haar ooglede, rol oor haar wange en drup op die baba se voorkop. “Charlotte,” prewel Myra dié naam wat Hugo daardie dag by die moerbeiboom met soveel deernis gesê het toe hy haar van sy ma vertel het. Met moeite trek sy die hangertjie – met sy uitgegrafeerde C op die hartjie – van haar nek af, en lê dit op die baba se bors neer. “Myra kind wat doen jy?” vra tannie Malie besorgd. Myra se lippe beweeg maar haar woorde is skaars hoorbaar. Tannie Malie buk oor haar, “Wat sê jy kindjie?” Hortend herhaal Myra die woorde. “Wanneer… hy kom…gee Charlotte… vir hom.” “Myra!!” roep tannie Malie verbaas uit, maar die pleitende kyk in Myra se oë stop verdere woorde. “Be-lo-we m-y,” die stem is net ‘n sagte fluistering. “Ek belowe,” sê tannie Malie gerusstellend, en vee met ‘n liefdevolle hand die klam hare van Myra se voorkop af weg. Sy soen haar liggies. “Slaap kindjie, wanneer jy uitgerus is gesels ons verder.” Sy tel die baba versigtig op, lê die hangertjie tussen Myra se gevoude vingers neer, en stap tot by ‘n handgemaakte wiegie. Dit voel soos gister wat sy die pasgebore Myra in die wiegie – wat haar pa met soveel liefde vir haar gemaak het – neergelê het. Op die bed is daar ‘n ligte roering. ‘n Glimlag verskyn om Myra se mondhoeke, en sag soos ‘n vlinder verlaat haar asem haar om terug te keer tot haar Skepper.
‹ PreviousOpgewonde oor my dorp
Next ›Wie is nr 400 000?
24 thoughts on “Kameel – Deur die venster – Charlotte”
Mei 27, 2018 om 6:49 nm
Sjoe! Aangrypend en baie hartseer…
Mei 27, 2018 om 7:34 nm
Dankie Frannie. Wonder partykeer waar kom die gedagtes vandaan.
Mei 27, 2018 om 7:42 nm
Ai. Ek kry koue rillings.
Mei 27, 2018 om 8:04 nm
Vertrou darem jy het dit geniet?
Mei 27, 2018 om 8:09 nm
Dis ‘n pragtige storie. Ekwonder hoeveel vrouens het in die ou dae gesterf by die geboorte van hulle kinders?
Mei 27, 2018 om 8:12 nm
Soos dit vir my klink was dit redelik algemeen.
Mei 27, 2018 om 8:52 nm
Hier gesels ek so ewe oor sterftes by geboortes intusssen vergeet ek skoon hoe naby die dood ek met my eerste kind se geboorte was. Wonder nou nog wat het verkeerd gegaan…. my bewussyn verloor en eers twaalf ure later bygekom. Eerste woorde van verpleegster langs my bed “dankie tog jy het bygekom… ons het jou amper verloor.”
Mei 27, 2018 om 8:59 nm
Ek is ook dankbaar jy het bygekom.
Mei 27, 2018 om 9:00 nm
Ek ook…. ek was ongered. Genade onbeskryflik groot!!!
Mei 27, 2018 om 8:24 nm
Dis so hartseer, maar so mooi verwoord!
Mei 27, 2018 om 8:41 nm
Dankie Liza 😊
Mei 28, 2018 om 9:35 vm
Ai, so mooi geskryf. Dit is so waar dat daar in die verlede baie vroue met geboorte gee gesterf het. Hierdie is n rustige afskeid wat Myra gedoen het. Die geboorte was net te veel vir haar liggaam. Baie diep beskrywing.
Mei 28, 2018 om 12:36 nm
Dankie Scrapy 😊
Mei 28, 2018 om 10:38 vm
Pragtig geskryf, Kameel. Jy weet ook net hoe om gevoelens uit te lig en weer te gee!
Mei 28, 2018 om 12:34 nm
Mei 28, 2018 om 12:48 nm
Pragtig geskryf Kameel! Jy het so ‘n besonderse skryfstyl!
Mei 28, 2018 om 1:21 nm
Baie dankie Aletta…. waardeer opreg 😊
Mei 28, 2018 om 4:29 nm
Dis so hartseer. Baie mooi geskryf Kameel. Jy het regtig ‘n talent om ‘n volrondestorie te vertel in ‘n paar woorde.
Dankie Hester. Het sowaar van my eie uitdaging gehou 😀😀😀😀😀
Mei 28, 2018 om 7:45 nm
Dis ‘n lekker een
Mei 28, 2018 om 7:52 nm
Abrie dink nie so nie. Die pienk rosie verfraaide venster verleen hom nie aan manne skrywery nie 😀😀😀😀 Ek het dit nou geniet!!! Ek en Scrapy wonder juis wat ‘n man daar sal sê…. bring die skuurmasjien verf ens, die venster kort aandag. 😀😀😀😀😀
Mei 28, 2018 om 8:38 nm
Ag, hulle maak maar net so asof ‘n bietjie sentiment hulle verveel. Maar dis oukei, ‘n man wat kan skuur en verf is altyd welkom.
Mei 29, 2018 om 2:37 nm
Sjoe, pragtig Kameel! Jy het jouself oortref!
Mei 29, 2018 om 3:23 nm